એવું કહેવાય છે કે માણસ કેટલું જીવ્યો એ મહત્ત્વનું નથી, પરંતુ માણસ કેવું જીવ્યો એ બાબત ઉપર તેના જીવનનું મૂલ્યાંકન થવું જરૂરી છે. ખૂબ જ સામાન્ય લાગતી આ ડહાપણ ભરેલી વાતનો મર્મ ઘણો ઊંડો છે. એને સમજવા માટે સ્વામી વિવેકાનંદ જેવી વિરલ વિભૂતિનું જીવન અને તેમના આયુષ્યના તબક્કાવાર આવિષ્કારો જાણવા જોઈએ. સ્વામી વિવેકાનંદ એક તપસ્વી આધ્યાત્મિક પુરુષ હતા, યોગી હતા, ભારતીય સંસ્કૃતિના ઉદ્ગાતા હતા એ બધી હકીકતોથી આપણે સૌ વાકેફ છીએ, પરંતુ એમનો માનવપ્રેમ, વૈશ્વિક કહી શકાય તેવા વિચારો, અને ચિંતનાત્મક પ્રતિભાવો, એમના સમગ્ર વ્યક્તિત્વને વધારે પ્રભાવક અને આકર્ષક બનાવે છે.